# Všeobecné obchodné podmienky pre poskytnutie služby

# I. Všeobecné ustanovenia

1. Všeobecné obchodné podmienky pre poskytnutie služby (ďalej len „Všeobecné obchodné podmienky") sa aplikujú na všetky zmluvy (ďalej všeobecne ako „Zmluva“), ktoré spoločnosť Slovenský plynárenský priemysel, a.s., so sídlom Mlynské nivy 44/a, 825 11 Bratislava, IČO: 35 815 256 (ďalej len "objednávateľ"), uzatvára za účelom poskytnutia služby. Aplikácia všeobecných obchodných podmienok druhej zmluvnej strany alebo akýchkoľvek iných všeobecných obchodných podmienok je týmto výslovne vylúčená, pokiaľ sa zmluvné strany písomne nedohodnú inak.

2. Zmeny týchto Všeobecných obchodných podmienok sú pre zmluvné strany záväzné iba vtedy, ak sa na nich zmluvné strany dohodli písomne. V takom prípade majú odchylné dojednania prednosť pred znením týchto Všeobecných obchodných podmienok.

3. Tieto Všeobecné obchodné podmienky sú v súlade s ustanovením § 273 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) neoddeliteľnou súčasťou Zmluvy.

4. V zmysle týchto Všeobecných obchodných podmienok sa Zmluva považuje za uzavretú:

(i) dňom podpisu písomného vyhotovenia Zmluvy na poskytnutie služby alebo Rámcovej zmluvy na poskytovanie služieb oboma zmluvnými stranami alebo

(ii) dňom doručenia písomného potvrdenia poskytovateľa, ktorým poskytovateľ akceptuje podmienky navrhnuté objednávateľom v Objednávke a v týchto Všeobecných obchodných podmienkach.

5. Každá Zmluva musí obsahovať základné identifikačné údaje zmluvných strán v zmysle zápisu v obchodnom registri alebo v živnostenskom registri, prípadne zápisu v inej zákonom predpísanej evidencii. Každá zmluvná strana je zároveň povinná všetky zmeny, ktoré u nej nastanú a ktoré sa zapisujú do vyššie uvedených evidencií, bezodkladne oznámiť druhej zmluvnej strane, inak zodpovedá za všetky škody z toho vyplývajúce alebo náklady, ktoré v tejto súvislosti musela vynaložiť druhá zmluvná strana.

6. Zmluvu v mene objednávateľa podpisujú:

1. osoba oprávnená konať vo veciach zmluvných, ktorá zodpovedá za obsahovú a formálnu stránku Zmluvy a
2. členovia štatutárneho orgánu alebo osoba splnomocnená štatutárnym orgánom, ktorí konajú v mene a na účet objednávateľa a ich podpis je voči tretím osobám záväzný.

II. Predmet Zmluvy

1. Predmetom Zmluvy je záväzok poskytovateľa poskytnúť objednávateľovi objednanú službu a záväzok objednávateľa zaplatiť poskytovateľovi i dojednanú cenu.

2. Poskytovateľ je povinný poskytnúť službu podľa špecifikácie dohodnutej v Zmluve alebo požadovanej v čiastkovej zmluve (objednávke).

3. Pokiaľ sa zmluvné strany nedohodnú inak, poskytovateľ nie je oprávnený k čiastkovému plneniu predmetu Zmluvy. Poskytnutie neúplnej alebo inej služby, než bolo dohodnuté v Zmluve, sa považuje za podstatné porušenie Zmluvy a zakladá nárok objednávateľa na odstúpenie od Zmluvy, resp. čiastkovej zmluvy (objednávky).

III. Cena, mena, platobné a daňové podmienky

1. Pokiaľ v Zmluve nie je písomne dohodnuté inak, v cene sú zahrnuté všetky náklady súvisiace s plnením záväzkov poskytovateľa, a to najmä:

- prepravné,

- poisťovacie náklady na poistenie zodpovednosti poskytovateľa za škodu,

- náklady na mzdy zamestnancov,

- odplata subdodávateľom,

- prípadné dane a clá,

- správne a obdobné poplatky vyberané ktorýmkoľvek orgánom verejnej moci,

- ubytovanie, stravovanie a doprava pracovníkov poskytovateľa,

- všetky prípadné navýšenia vzniknuté v dôsledku vývoja minimálnych mzdových nárokov, inflácie, vývoja cien tovaru a služieb na trhu, nákladov na subdodávky, atď.

Ak nie je v Zmluve dohodnuté inak, cena podľa Zmluvy je maximálna a konečná, pričom jej výška je stanovená na celú dobu platnosti Zmluvy. Poskytovateľ zaručuje jej nemennosť až do poskytnutia plnenia aj v prípade, ak sa počas poskytovania plnenia objaví potreba takých činností, ktoré neboli predvídateľné v čase uzavretia zmluvy.

2. Poskytovateľ má nárok na zaplatenie ceny za plnenie až po splnení predmetu Zmluvy, pokiaľ nie je v Zmluve dohodnuté inak.

3. Objednávateľ je povinný zaplatiť cenu za plnenie len na základe faktúry vystavenej poskytovateľom a doručenej objednávateľovi, prílohou, ktorej budú doklady preukazujúce splnenie predmetu Zmluvy, podpísané oboma zmluvnými stranami. Podkladom pre vystavenie faktúry za poskytnuté plnenie je potvrdenie poskytnutého plnenia, uskutočnené zo strany objednávateľa, ktoré následne musí byť priložené k faktúre.

4. Lehota splatnosti faktúr je 30 dní odo dňa ich doručenia druhej zmluvnej strane. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splnenia peňažného záväzku bude zmluvným partnerom za rovnako dohodnutých cenových a platobných podmienok akceptovaný nasledujúci prvý pracovný deň.

5. Za deň splnenia peňažného záväzku sa považuje deň odpísania dlžnej sumy z účtu dlžníka v prospech účtu veriteľa.

6. Faktúra musí obsahovať všetky platným zákonom o DPH stanovené náležitosti a ďalej musí obsahovať:

* označenie, že ide o faktúru;
* IČO a bankové spojenie oboch zmluvných strán vo forme IBAN a BIC /SWIFT/;
* číslo objednávky zaevidovanej v SAPe;
* odpočet uhradených záloh (v prípade existencie záloh);
* sumu celkom k úhrade v mene, v ktorej sa bude uhrádzať.

Faktúra ďalej môže obsahovať:

* + číslo zmluvy (vrátane platných dodatkov);
	+ pečiatku vystavovateľa faktúry;
	+ miesto plnenia;
	+ konštantný symbol;
	+ dohodnutú formu úhrady;
	+ meno, podpis a telefonické / e-mailové spojenie zodpovedného pracovníka vystavovateľa;
	+ deň splatnosti faktúry (potrebné uvádzať počet dní od doručenia faktúry).

V prípade, že faktúra nebude obsahovať vyššie uvedené povinné náležitosti, objednávateľ má právo faktúru vrátiť bez zaplatenia. Oprávneným vrátením faktúry prestáva plynúť lehota splatnosti a táto plynie odznova odo dňa doručenia novej (opravenej) faktúry.

Objednávateľ uprednostňuje zasielanie faktúr elektronicky, na adresu: faktury@spp.sk. Poskytovateľ je oprávnený zasielať faktúry aj v papierovej forme na adresu: Slovenský plynárenský priemysel, a. s., Mlynské nivy 44/a, 825 11 Bratislava. V prípade zaslania faktúry elektronicky, sa faktúra v papierovej forme nezasiela.

7. Faktúry budú vystavené v mene euro.

8. Úhrada záväzkov oboch zmluvných strán bude vykonaná v mene euro.

9. Bankové spojenie veriteľa vo forme IBAN a BIC (SWIFT), uvedené na faktúre musí byť zhodné s bankovým spojením dohodnutým v Zmluve. V opačnom prípadeje  dlžník oprávnený uhradiť fakturovanúsumu nabankové spojenie, uvedené na faktúre. V prípade uvedenia nesprávneho bankového spojenia vo forme IBAN a BIC (SWIFT) alebo rozdielneho bankového spojenia vo forme IBAN a BIC (SWIFT) v zmluve a vo faktúre zo strany veriteľa, dlžník nezodpovedá za prípadnú škodu, ktorá môže v dôsledku takto nesprávne adresovanej úhrady vzniknúť; v prípade, ak z takéhoto dôvodu škoda vznikla na ťarchu dlžníka, dlžník má právo uplatniť si náhradu škody u veriteľa, ktorý škodu spôsobil, a to v plnej výške formou vystavenej faktúry. Poskytovateľ čestne vyhlasuje, že číslo bankového účtu, ktoré je uvedené v Zmluve a na jeho faktúre, je číslo bankového účtu, ktoré veriteľ nahlásil Finančnému riaditeľstvu Slovenskej republiky v rámci osobitnej oznamovacej povinnosti (§6 ods.1 zákona č. 222/2004 o DPH v znení neskorších predpisov).

10. Poskytovateľ nebude fakturovať objednávateľovi cenu za čas potrebný na prestávky v práci, presuny pracovníkov, vybavovanie vstupov do priestorov objednávateľa a pod.

11. Bankové poplatky

Ak má poskytovateľ bankový účet v tuzemsku: Bankové poplatky dlžníka znáša dlžník, bankové poplatky veriteľa znáša veriteľ.

Ak má poskytovateľ bankový účet v zahraničí: Bankové poplatky na území SR bude znášať objednávateľ, bankové poplatky v zahraničí bude znáša poskytovateľ. V prípade porušenia zmluvnej podmienky súvisiacej s úhradou znáša všetky bankové poplatky tá zmluvná strana, ktorá porušenie zavinila.

12. Zmluvné strany postupujú pri vysporiadaní svojich daňových povinností podľa právnych predpisov platných v Slovenskej republike s vylúčením možnosti prevzatia daňovej povinnosti za obchodného partnera.

13. Zmluvné strany sa zaväzujú akceptovať akékoľvek legislatívne zmeny v právnom poriadku Slovenskej republiky, vrátane zmien v daňových zákonoch, ktoré sa dotknú zmluvy a budú rešpektovať ich aplikáciu počas doby ich platnosti. Poskytovateľ sa zaväzuje akúkoľvek zmenu vo svojom vzťahu k daňovým povinnostiam voči SR ihneď konzultovať s objednávateľom a na vyžiadanie predloží objednávateľovi všetky podklady potrebné pre riadne vysporiadanie svojich daňových povinností.

14. Zmluvné strany vylučujú postúpenie pohľadávky/ záväzku bez predchádzajúcej písomnej dohody.

15. Všetky Plnenia poskytnuté poskytovateľom nad rámec dohodnutý v Zmluve musia byť vopred písomne odsúhlasené objednávateľom. Akékoľvek plnenie zrealizované pred odsúhlasením v zmysle predchádzajúcej vety, nie je objednávateľ povinný prevziať ani zaplatiť.

16. Pokiaľ je v Zmluve dohodnutá jednotková cena plnenia a súčasne je v Zmluve alebo v jej prílohách uvedený počet jednotiek príslušného plnenia, poskytovateľ nie je oprávnený prekročiť počet jednotiek plnenia bez predchádzajúceho písomného súhlasu objednávateľa. Akékoľvek plnenie nad počet jednotiek uvedený v Zmluve, zrealizované bez takého súhlasu, nie je objednávateľ povinný prevziať ani zaplatiť. V takomto prípade je objednávateľ oprávnený faktúru vrátiť poskytovateľovi.

17. Pokiaľ v Zmluve nie je dohodnutý iný spôsob a čas fakturácie ceny za plnenie, poskytovateľ je povinný vystaviť faktúru za zrealizované plnenie nasledovne:

(i) jednorazovo, t.j. po poskytnutí celého rozsahu plnenia – najneskôr do 15 dní od potvrdenia poskytnutého plnenia zo strany objednávateľa, alebo

(ii) jednotlivo, t.j. po poskytnutí každého samostatného plnenia – vždy najneskôr do 15 dní od potvrdenia každého poskytnutého samostatného plnenia (uvedeného v Zmluve, alebo v jednotlivej písomnej požiadavke) zo strany objednávateľa, alebo

(iii) priebežne (v prípade, že sa plnenie poskytuje opakovane alebo čiastkovo), t.j. po uplynutí každého fakturačného obdobia, dohodnutého v Zmluve – vždy najneskôr do 15 dní od potvrdenia rozsahu plnenia poskytnutého v priebehu fakturačného obdobia; dňom

poskytnutia je v tomto prípade posledný deň fakturačného obdobia.

18. Za plnenia, ktoré boli prevzaté zo strany objednávateľa v priebehu kalendárneho mesiaca, je poskytovateľ oprávnený vystaviť v lehote do 15 dní po skončení kalendárneho mesiaca súhrnnú faktúru v zmysle zákona o DPH.

19. Poskytovateľ, ktorý je platiteľom dane v zmysle zákona č. 222/2004 Z.z. o dani z pridanej hodnoty v znení neskorších predpisov (v týchto VOP ako „zákon o DPH“) vyhlasuje, že ku dňu uzavretia Zmluvy u neho nenastali dôvody na zrušenie registrácie pre daň z pridanej hodnoty podľa § 81 ods. 3 písm. b) druhého bodu zákona o DPH a/alebo nie je zverejnený v príslušnom zozname platiteľov dane z pridanej hodnoty, u ktorých nastali dôvody na zrušenie registrácie vedenom Finančným riaditeľstvom Slovenskej republiky v zmysle ustanovenia § 69 ods. 15 zákona o DPH (ďalej aj ako „zoznam DPH platiteľov vedený Finančným riaditeľstvom Slovenskej republiky“) a/alebo si podľa § 6 zákona o DPH splnil svoju osobitnú oznamovaciu povinnosť nahlásiť svoje bankové účty Finančnému riaditeľstvu Slovenskej republiky.

20. Poskytovateľ vyhlasuje, že ku dňu uzavretia Zmluvy jeho štatutárny orgán, člen štatutárneho orgánu alebo spoločník nie je štatutárnym orgánom, členom štatutárneho orgánu alebo spoločníkom objednávateľa.

21. V prípade, ak kedykoľvek po uzavretí Zmluvy a pred zánikom Zmluvy

1. nastanú u poskytovateľa dôvody na zrušenie registrácie pre daň z pridanej hodnoty podľa § 81 ods. 3 písm. b) druhého bodu zákona o DPH a/alebo poskytovateľ bude zverejnený v príslušnom zozname DPH platiteľov vedenom Finančným riaditeľstvom Slovenskej republiky alebo
2. štatutárny orgán, člen štatutárneho orgánu alebo spoločník poskytovateľa sa stane štatutárnym orgánom, členom štatutárneho orgánu alebo spoločníkom objednávateľa, okrem prípadu, ak je poskytovateľom spoločnosť, v ktorej má objednávateľ priamu majetkovú účasť alebo ak je poskytovateľom spoločnosť, ktorá má priamu majetkovú účasť v spoločnosti objednávateľa, alebo
3. vstúpi poskytovateľ do likvidácie, začne sa voči poskytovateľovi konkurzné konanie alebo reštrukturalizačné konanie,
4. poskytovateľ uvedie v Zmluve alebo na faktúre číslo bankového účtu, ktorý nie je uvedený v zozname bankových účtov poskytovateľa uverejnenom na webovej stránke Finančnej správy,

sa poskytovateľ zaväzuje najneskôr do 3 dní od vzniku tejto skutočnosti písomne oznámiť vznik tejto skutočnosti objednávateľovi. V prípade, že poskytovateľ v stanovenej lehote neoznámi písomne vznik niektorej zo skutočností uvedených v písm. a), b)  c) a d) tohto bodu objednávateľovi, je objednávateľ oprávnený vyúčtovať poskytovateľovi zmluvnú pokutu vo výške 15% z dohodnutej ceny plnenia, maximálne však do výšky 2.000,- EUR bez DPH. Poskytovateľ je povinný objednávateľom vyúčtovanú zmluvnú pokutu zaplatiť objednávateľovi. Zaplatením zmluvnej pokuty nie je dotknutý nárok objednávateľa na náhradu vzniknutej škody v celom rozsahu.

22. V prípade, ak kedykoľvek po uzavretí Zmluvy a pred zánikom Zmluvy vznikne (nastane) ktorákoľvek zo skutočností uvedených v písm. a), b)  c) a d) tohto bodu, má objednávateľ právo zadržať z ceny za plnenie alebo z jej častí fakturovaných poskytovateľom podľa Zmluvy, čiastku vo výške zodpovedajúcej výške dane z pridanej hodnoty uvedenej na príslušnej faktúre (ďalej aj ako „nevyplatená čiastka z ceny plnenia“). Vo vzťahu k nevyplatenej čiastke z ceny plnenia sa objednávateľ nedostáva do omeškania ani sa nedopúšťa iného porušenia Zmluvy, ak nevyplatenú čiastku z ceny za plnenie vysporiada alebo použije podľa ustanovení tohto bodu.

23. Objednávateľ uhradí poskytovateľovi nevyplatenú čiastku z ceny za plnenie bezodkladne po tom, čo poskytovateľ objednávateľovi preukáže, že daň z pridanej hodnoty uvedenú na faktúre pre objednávateľa podľa Zmluvy v plnej výške odviedol príslušnému daňovému úradu.

24. Ak daňový úrad rozhodnutím uloží objednávateľovi ako ručiteľovi uhradiť poskytovateľom nezaplatenú daň z pridanej hodnoty (ďalej aj ako „nezaplatená daň“), objednávateľ túto skutočnosť bezodkladne oznámi poskytovateľovi. Poskytovateľ je povinný bezodkladne, najneskôr však do 3 dní odo dňa doručenia oznámenia objednávateľa podľa predchádzajúcej vety, poskytnúť objednávateľovi všetky informácie a dokumenty, na základe ktorých možno uplatniť námietky voči povinnosti objednávateľa ako ručiteľa uhradiť daňovému úradu poskytovateľom nezaplatenú daň. Komunikácia medzi zmluvnými stranami môže byť v tomto prípade realizovaná e-mailom na adresu poskytovateľa *.................................* a adresu objednávateľa *dph@spp.sk* so zoscanovanými prílohami. Na požiadanie je každá zo zmluvných strán povinná potvrdiť druhej zmluvnej strane príslušné oznámenie písomne. Dokumenty umožňujúce uplatnenie námietky voči povinnosti objednávateľa ako ručiteľa uhradiť daňovému úradu poskytovateľom nezaplatenú daň je poskytovateľ povinný poskytnúť objednávateľovi v origináli alebo v notársky overenej kópii.

25. Ak daňový úrad uloží objednávateľovi ako ručiteľovi povinnosť uhradiť poskytovateľom nezaplatenú daň, objednávateľ je oprávnený použiť nevyplatenú čiastku z ceny za plnenie na úhradu takejto nezaplatenej dane. Objednávateľ ako ručiteľ je oprávnený použiť na úhradu poskytovateľom nezaplatenej dane na základe rozhodnutia daňového úradu akúkoľvek nevyplatenú čiastku z ceny za plnenie, vrátane nevyplatených čiastok z ceny za plnenie z iných faktúr vystavených poskytovateľom objednávateľovi, a to aj na základe iných zmlúv uzavretých medzi objednávateľom a poskytovateľom. Objednávateľ je oprávnený, nie však povinný, uplatniť akékoľvek opravné prostriedky proti rozhodnutiu daňového úradu, ktorým objednávateľovi ako ručiteľovi uloží zaplatiť poskytovateľom nezaplatenú daň. V prípade rozhodnutia objednávateľa o podaní opravného prostriedku je poskytovateľ povinný poskytnúť objednávateľovi plnú súčinnosť. O použití príslušnej nevyplatenej čiastky z ceny za plnenie na úhradu poskytovateľom nezaplatenej dane bude objednávateľ informovať poskytovateľa. Poskytovateľ nemá nárok na vyplatenie nevyplatenej čiastky z ceny za plnenie, ktorú objednávateľ použil podľa tohto bodu. Objednávateľ je oprávnený postupovať podľa tohto odseku bez ohľadu na vykonanie oznámení podľa predchádzajúceho odseku.

26. Ak objednávateľ ako ručiteľ uhradí daňovému úradu poskytovateľom nezaplatenú daň a z akéhokoľvek dôvodu nebude pre objednávateľa možné alebo vhodné použiť na úhradu nevyplatenú čiastku z ceny za plnenie, vzniká objednávateľovi pohľadávka voči poskytovateľovi vo výške takto zaplatenej dane (ďalej aj ako „Pohľadávka“). O zaplatení dane z titulu ručenia za poskytovateľa bez použitia nevyplatenej čiastky z ceny za plnenie bude objednávateľ informovať poskytovateľa. Vzniknutá Pohľadávka sa stáva splatnou dňom nasledujúcim po dni odpísania zaplatenej dane z účtu objednávateľa. Objednávateľ je oprávnený jednostranne si započítať Pohľadávku proti akejkoľvek pohľadávke alebo pohľadávkam poskytovateľa voči objednávateľovi, a to bez ohľadu na skutočnosť, či sú splatné alebo nesplatné. Objednávateľ je tiež oprávnený vymáhať voči poskytovateľovi zaplatenie Pohľadávky všetkými právnymi prostriedkami. Pre vylúčenie pochybností platí, že poskytovateľ nie je oprávnený jednostranne si započítať nevyplatenú čiastku z plnenia ceny proti Pohľadávke ani proti akýmkoľvek iným pohľadávkam objednávateľa voči poskytovateľovi a poskytovateľ tiež nie je oprávnený postúpiť pohľadávku spočívajúcu v nevyplatenej čiastke z ceny za plnenie na tretiu osobu bez predchádzajúceho písomného súhlasu objednávateľa.

IV. Miesto plnenia a termín plnenia

1. Poskytovateľ je povinný poskytnúť službu objednávateľovi v mieste plnenia dohodnutom v Zmluve. Ak miesto plnenia nie je v Zmluve dohodnuté, je poskytovateľ povinný poskytnúť službu v mieste sídla objednávateľa.

2. Poskytovateľ je povinný poskytnúť službu v dohodnutom termíne plnenia.

3. Objednávateľ nie je povinný prijať plnenie služby pred dohodnutým termínom plnenia.

4. Nedodržanie termínu plnenia sa považuje za podstatné porušenie Zmluvy. V prípade omeškania poskytovateľa s poskytnutím služby má objednávateľ právo odstúpiť od Zmluvy. Objednávateľ má zároveň právo uplatniť voči poskytovateľovi zmluvné sankcie podľa čl. XIII. týchto Všeobecných obchodných podmienok.

V. Kontroly, skúšky a overovanie plnenia

1. Objednávateľ je oprávnený kedykoľvek v priebehu poskytovania plnenia služby podľa Zmluvy kontrolovať riadne plnenie povinností poskytovateľa podľa Zmluvy a týchto Všeobecných obchodných podmienok. V prípade, že sa na základe vykonaných kontrol v priebehu plnenia služby podľa Zmluvy ukáže, že toto plnenie má nejaké vady alebo nedostatky, je poskytovateľ povinný tieto vady a nedostatky odstrániť na vlastné náklady v primeranej lehote, ktorú určí objednávateľ. 2. Vykonávanie kontroly podľa predchádzajúceho bodu nie je dôvodom na oneskorené plnenie služby zo strany poskytovateľa.

VI. Podmienky poskytnutia a prevzatia plnenia

1. Pokiaľ hrozí, že poskytovateľ neposkytne služby v lehote uvedenej v Zmluve, je povinný o tejto skutočnosti písomne informovať objednávateľa bez zbytočného odkladu po tom, čo sa o tejto skutočnosti dozvie, a je povinný vykonať všetky opatrenia pre odstránenie príslušnej prekážky. Oznámenie musí obsahovať dôvody omeškania a navrhovaný spôsob riešenia. Objednávateľ si vyhradzuje právo navrhovaný spôsob riešenia poskytovateľa neakceptovať.

2. Ak poskytovateľ neuskutoční opatrenia podľa predchádzajúceho bodu, alebo sa vykonané opatrenia poskytovateľa preukážu ako nedostatočné, objednávateľ má právo uskutočniť potrebné opatrenia sám, pričom náklady preukázateľne vzniknuté v súvislosti s týmito opatreniami znáša poskytovateľ.

3. Pre vylúčenie pochybností platí, že ak v dôsledku nedodržania termínu vykonania plnenia služby vzniknú poskytovateľovi akékoľvek dodatočné náklady, tieto vždy znáša poskytovateľ.

4. Pokiaľ poskytovateľ poskytne plnenie služby alebo jeho časť v súlade so znením Zmluvy pred dohodnutým termínom jej plnenia, je objednávateľ oprávnený, avšak nie povinný, prevziať vykonané plnenie služby alebo jeho časť aj v takomto skoršom termíne.

5. Za prevzatie plnenia služby sa považuje akceptácia vykonaného plnenia zo strany poskytovateľa, uskutočnená zo strany objednávateľa písomnou formou (listinne alebo elektronicky), pričom z obsahu potvrdenia musí byť jednoznačne jasné a identifikovateľné, o ktoré konkrétne plnenie ide.

**VII. Pokyny objednávateľa**

1. Objednávateľ je oprávnený udeľovať poskytovateľovi v súvislosti s poskytovanými službami pokyny, ktoré sa poskytovateľ zaväzuje plniť a dodržiavať, za podmienok upravených v tomto článku VOP.

2. Poskytovateľ je povinný plniť iba pokyny vydané poverenou osobou objednávateľa, ktorú objednávateľ vopred poskytovateľovi oznámil.

3. Pokyny objednávateľa musia mať písomnú formu (elektronicky e-mailom). Pokiaľ objednávateľ vydá ústny pokyn, tento je povinný vždy povinný písomne potvrdiť poskytovateľovi v lehote do 2 pracovných dní.

4. Poskytovateľ je vždy povinný konať v súlade s pokynmi objednávateľa a nie je oprávnený sa od týchto pokynov objednávateľa odchýliť, ibaže (i) obdrží predchádzajúci písomný súhlas objednávateľa, alebo (ii) je také odchýlenie naliehavo nevyhnutné urobiť v záujme objednávateľa a poskytovateľ nemôže včas získať jeho súhlas, alebo (iii) sú pokyny objednávateľa v rozpore so Zmluvou, s týmito VOP alebo príslušnou legislatívou vzťahujúcou sa na poskytovanie danej služby.

5. Poskytovateľ je povinný postupovať s náležitou odbornou starostlivosťou a bezodkladne objednávateľa písomne upozorniť na nevhodnosť jeho pokynov pre zabezpečenie predmetu plnenia. Taktiež je povinný objednávateľa písomne upozorniť, ak sú jeho pokyny v rozpore s príslušnou legislatívou vzťahujúcou sa na poskytovanie plnenia. Objednávateľ do 5 pracovných dní písomne oznámi poskytovateľovi, či na vydanom pokyne napriek upozorneniu trvá alebo nie. Pokiaľ objednávateľ poskytovateľovi písomne oznámi, že na pokyne trvá napriek písomnej výhrade poskytovateľa, poskytovateľ bude povinný takýto pokyn objednávateľa splniť, nebude však zodpovedný za prípadnú škodu spôsobenú splnením takéhoto pokynu. Ak objednávateľ neoznámi poskytovateľovi vo vyššie uvedenej lehote, že trvá na svojom pokyne, má sa za to, že objednávateľ netrvá na splnení takéhoto pokynu objednávateľa a poskytovateľ tento pokyn nesplní.

6. Pokiaľ si niektorá záležitosť vyžaduje vyjadrenie alebo stanovisko objednávateľa, poskytovateľ môže písomne požiadať objednávateľa o vydanie takéhoto pokynu a objednávateľ je povinný vydať pokyn do 5 pracovných dní odo dňa, kedy poskytovateľ o vydanie pokynu objednávateľa písomne (e-mailom) požiadal.

VIII. Záruka

1. Pokiaľ sa zmluvné strany v Zmluve nedohodli inak, na poskytnuté služby sa vzťahuje záručná doba v trvaní 24 mesiacov odo dňa prevzatia poskytnutého plnenia objednávateľom.

IX. Zodpovednosť za vady plnenia

1. Poskytovateľ vyhlasuje, že Zmluvne dohodnuté plnenie/poskytnutie služby bude objednávateľovi poskytnuté v rozsahu, kvalite a za podmienok dohodnutých v Zmluve resp. jej prílohách. Zároveň zaručuje, že ním poskytnuté plnenie nebude mať právne vady.

2. Poskytovateľ zodpovedá za to, že služby budú poskytované (plnené) kvalitne a profesionálne, s náležitou odbornou starostlivosťou, v súlade so záujmami objednávateľa, ktoré poskytovateľ pozná alebo pri vynaložení náležitej odbornej starostlivosti poznať mal, a že budú poskytované v maximálnej možnej miere účelne a hospodárne, v súlade s podmienkami stanovenými týmito VOP, v súlade so všeobecne záväznými právnymi predpismi a normami, ktoré sa vzťahujú na poskytované služby. V opačnom prípade sa poskytnutie služieb považuje za vadné.

3. Vadou sa rozumie akákoľvek odchýlka v kvalite, rozsahu a parametroch poskytnutých služieb alebo iných podmienkach vzťahujúcich sa na služby, stanovených v Zmluve, vo všeobecne záväzných právnych predpisoch a normách, ktoré sa vzťahujú na poskytované služby, či rozhodnutiach alebo stanoviskách dotknutých orgánov verejnej moci či iných príslušných inštitúcií. Za vady plnenia sa považujú aj chýbajúce alebo neúplné doklady alebo dokumenty, ktoré je poskytovateľ povinný odovzdať alebo predložiť objednávateľovi.

4. Poskytovateľ zodpovedá za vady plnenia služby, ktoré má toto plnenie v čase jeho prevzatia zo strany objednávateľa, bez ohľadu na to, kedy ich objednávateľ zistil, pokiaľ objednávateľ oznámi zistené vady plnenia poskytovateľovi najneskôr do uplynutia záručnej doby.

5. V prípade, ak plnenie služby má pri preberaní zjavné vady, objednávateľ je oprávnený odmietnuť prevzatie takéhoto plnenia. O odmietnutí prevziať plnenie bude spísaný protokol, v ktorom tieto sa predmetné vady uvedú, pričom jedno vyhotovenie bude odovzdané poskytovateľovi. Poskytovateľ je povinný bez zbytočného odkladu, najneskôr do 5 pracovných dní od doručenia tieto vady odstrániť, pokiaľ sa zmluvné strany nedohodnú v konkrétnom prípade inak. Po odstránení vád plnenia je poskytovateľ povinný opätovne vyzvať objednávateľa na prevzatie plnenia. Poskytovateľ nezodpovedá za také vady plnenia, ktoré boli spôsobené odovzdaním nevhodných alebo neúplných podkladov zo strany objednávateľa. Objednávateľ je oprávnený odmietnuť čiastočné plnenie, t.j. poskytnutie takého plnenia, ktoré nebude obsahovať úplný dohodnutý rozsah požadovaného plnenia.

6. Pokiaľ poskytovateľ poskytol plnenie služby s vadou, objednávateľ môže podľa svojho rozhodnutia od poskytovateľa požadovať:

a) odstránenie vady poskytnutím chýbajúceho plnenia, alebo

b) odstránenie vady na náklady poskytovateľa, a to poskytnutím plnenia bez vád, alebo

c) primeranú zľavu z ceny plnenia služby.

Voľba medzi nárokmi uvedenými v tomto bode je na objednávateľovi, avšak iba za predpokladu, že túto voľbu oznámi poskytovateľovi v reklamácii služby, ktorá bola zo strany objednávateľa uplatnená bez zbytočného odkladu po zistení vady služby. Poskytovateľ znáša všetky náklady spojené s odstránením vád. Pokiaľ objednávateľ v uplatnenej reklamácii neurčil inú primeranú lehotu, alebo pokiaľ sa zmluvné strany nedohodli inak, poskytovateľ je povinný odstrániť reklamované vady bezodkladne, najneskôr však do 5 pracovných dní odo dňa, kedy bola reklamácia doručená poskytovateľovi.

7. Pokiaľ poskytovateľ neodstránil vady plnenia v lehote podľa predchádzajúceho bodu, alebo ak písomne oznámil objednávateľovi pred uplynutím lehoty na ich odstránenie, že vady neodstráni, môže objednávateľ:

a) vady odstrániť sám alebo ich dať odstrániť tretej strane, bez vplyvu na záruku na poskytnuté služby, a to na náklady poskytovateľa,

b) požadovať primeranú zľavu z ceny plnenia,

c) odstúpiť od Zmluvy (prípadne od príslušnej čiastkovej zmluvy).

V takomto prípade je objednávateľ povinný bez zbytočného odkladu písomne upovedomiť poskytovateľa o svojom rozhodnutí.

8. V prípade, že objednávateľ požaduje zľavu z ceny vadného plnenia, zľava z ceny sa určí na základe písomnej dohody zmluvných strán. V prípade, ak sa zmluvné strany nedohodnú na primeranej zľave z ceny do 30 dní odo dňa doručenia reklamácie poskytovateľovi, zľava sa vypočíta ako súčet:

a) rozdielu medzi hodnotou plnenia, ktorú by malo mať toto plnenie bez vád, a hodnotou vadného plnenia v čase, kedy sa malo plnenie poskytnúť a

b) nákladov, ktoré bude musieť objednávateľ vynaložiť na činnosti, ktoré sú nevyhnutné na to, aby sa plnenie stalo bezvadným v zmysle Zmluvy.

Hodnota plnenia bez vád a hodnota plnenia s vadami, ako aj výška nákladov vynaložených objednávateľom na odstránenie vád, sa určí na základe faktúr/objednávok, resp. iných dokumentov, z ktorých je možné tieto sumy určiť. Pokiaľ nie je možné tieto sumy určiť spôsobom podľa predchádzajúcej vety, určia sa v zložitejších prípadoch znaleckým posudkom predloženým objednávateľom na náklady poskytovateľa. V prípade, že zľava z ceny bola uplatnená ešte pred vystavením faktúry za poskytnuté plnenie služby, ku ktorému sa zľava z ceny vzťahuje, poskytovateľ je povinný fakturovanú cenu znížiť o príslušnú sumu zľavy. V prípade, že k uplatneniu zľavy z ceny plnenia dôjde až po vystavení faktúry za poskytnuté plnenie, poskytovateľ je povinný vystaviť objednávateľovi faktúru na opravu základu DPH v zmysle platných právnych predpisov. Poskytovateľ je povinný vystaviť a doručiť opravnú faktúru najneskôr do 15 dní odo dňa, kedy bola zľava z ceny dohodnutá. V prípade, že poskytovateľ je platiteľ DPH v SR a objednávateľ si uplatní zľavu z ceny plnenia v zmysle tohto bodu, poskytovateľ a objednávateľ sa dohodli, že v súlade s ustanovením § 25 ods. 6 Zákona o DPH, sa základ dane a daň neopravia.

9. Pokiaľ má plnenie akúkoľvek právnu vadu, objednávateľ má právo požadovať od poskytovateľa, aby bez zbytočného odkladu, najneskôr do 5 dní od doručenia písomného oznámenia objednávateľa o zistenej právnej vade, zahájil nevyhnutné kroky k odstráneniu takejto právnej vady na svoje náklady a bezodkladne písomne informoval objednávateľa o tomto postupe. Ak sa zmluvné strany nedohodnú inak, lehota na odstránenie právnej vady je 30 dní. Ak povaha a okolnosti právnej vady neumožňujú jej odstránenie v lehote 30 dní, poskytovateľ môže bez zbytočného odkladu, požiadať o predĺženie tejto lehoty. Objednávateľ určí dlhšiu primeranú lehotu na odstránenie právnej vady, ak tým nebudú dotknuté jeho oprávnené záujmy. V prípade, že poskytovateľ neodstráni právne vady plnenia v lehote podľa predchádzajúcej vety, bude objednávateľ oprávnený:

a) požadovať zľavu z ceny plnenia, alebo

b) odstúpiť od Zmluvy.

V prípade právnych vád ktorejkoľvek súčasti plnenia služby, je poskytovateľ zároveň povinný na svoje náklady obhajovať objednávateľa proti nárokom tretích osôb z porušenia ich práv a uhradiť všetky sumy, najmä náklady, škody a trovy právneho zastúpenia, ktoré príslušný súd vo svojom konečnom rozhodnutí prizná tretej osobe, alebo na ktoré vznikne tretej osobe nárok, v súlade s dohodou o urovnaní s treťou osobou, odsúhlasenou poskytovateľom, za predpokladu, že objednávateľ oznámi poskytovateľovi existenciu právnych vád písomne v lehote v zmysle znenia týchto Všeobecných obchodných podmienok a umožní poskytovateľovi spolupracovať s objednávateľom pri obhajobe a v súvisiacich rokovaniach o dohode. Poskytovateľ má pritom povinnosti uvedené v tomto bode aj v takom prípade, ak k porušeniu práv tretej osoby došlo v dôsledku konania objednávateľa alebo tretej osoby poverenej objednávateľom v súlade so špecifikáciami alebo inštrukciami, ktoré obdržal objednávateľ od poskytovateľa.

X. Subdodávatelia

1. V prípade, ak sa na plnení predmetu Zmluvy bude podieľať subdodávateľ, zhotoviteľ je povinný najneskôr pri uzavretí Zmluvy poskytnúť objednávateľovi písomný zoznam subdodávateľov, ktorý musí obsahovať označenie subdodávateľa, druh plnenia (predmet subdodávky) a podiel subdodávateľa na plnení predmetu Zmluvy. Každú zmenu v zozname subdodávateľov je poskytovateľ povinný objednávateľovi bezodkladne písomne (e-mailom) oznámiť, pričom nahradenie pôvodného subdodávateľa novým alebo doplnenie nového subdodávateľa do zoznamu subdodávateľov je možné len na základe predchádzajúceho písomného (e-mailového) súhlasu objednávateľa.

2. Poskytovateľ sa zaväzuje zabezpečiť riadne plnenie svojich záväzkov prostredníctvom subdodávateľa vyplývajúcich zo Zmluvy primeranou úpravou záväzkov v zmluvách so svojimi subdodávateľmi, ktoré sa vzťahujú na plnenie Zmluvy. Poskytovateľ sa zaväzuje kedykoľvek umožniť objednávateľovi nahliadnutie do týchto zmlúv.

3. Objednávateľ si výslovne vyhradzuje právo podľa svojej úvahy písomne odmietnuť účasť subdodávateľa na plnení služby kedykoľvek počas plnenia Zmluvy, bez toho, že by mal poskytovateľ nárok na akúkoľvek kompenzáciu alebo náhradu z toho vyplývajúcu. Poskytovateľ je v takomto prípade povinný okamžite vykonať všetky potrebné úkony na to, aby s odmietnutým subdodávateľom ukončil spoluprácu na plnení v zmysle Zmluvy. Objednávateľ môže odmietnuť účasť subdodávateľa na plnení najmä, avšak nie výlučne, v nasledujúcich prípadoch:

a) nesplnenie požiadaviek na technicko-odbornú spôsobilosť subdodávateľa a/alebo jeho pracovníkov podieľajúcich sa na plnení, alebo

b) podanie návrhu oprávneného na vykonanie exekúcie z

majetku subdodávateľa, alebo

c) zverejnenie uznesenia o začatí konkurzného konania alebo reštrukturalizačného konania voči subdodávateľovi v Obchodnom vestníku, alebo

d) vstup subdodávateľa do likvidácie, alebo

e) neplnenie predchádzajúcich záväzkov v rámci plnení realizovaných pre objednávateľa, či už v pozícii poskytovateľa alebo subdodávateľa, riadne a včas, alebo

f) nesplnenie povinnosti subdodávateľa byť zapísaný v Registri partnerov verejného sektora.

4. Poskytovateľ v celom rozsahu zodpovedá za riadne, včasné a úplné vykonanie subdodávok zo strany subdodávateľa rovnako, ako keby subdodávku vykonával sám. Poskytovateľ zároveň plne zodpovedá za dodržiavanie všetkých zdravotných, bezpečnostných a pracovno-právnych predpisov, ako aj predpisov z oblasti životného prostredia a záväzkov týkajúcich sa subdodávateľov.

XI. Audit

1. V prípade, ak poskytovateľ deklaruje, že má implementovaný systém manažérstva kvality, (certifikovaný alebo necertifikovaný), je povinný na základe žiadosti objednávateľa umožniť povereným zamestnancom objednávateľa vykonať vo svojich prevádzkach audit zameraný na overenie dodržiavania tohto systému a to v priebehu plnenia zmluvy a po ukončení plnenia v procese hodnotenia dodávateľov (poskytovateľov). Poskytovateľ je povinný na základe žiadosti SPP umožniť povereným zamestnancom SPP vykonať audit, zameraný na overenie dodržiavania povinností uvedených v článku XII.

XII. Dodržiavanie právnych predpisov, ochrana životného prostredia, ďalšie povinnosti poskytovateľa

1. Poskytovateľ je povinný dodržiavať právne predpisy a zabezpečiť dodržiavanie právnych predpisov tretími osobami, ktoré sa podieľajú na plnení Zmluvy, zdržať sa akéhokoľvek konania, ktoré je v rozpore s právnymi predpismi alebo ktoré je spôsobilé ohroziť alebo porušiť záujmy objednávateľa, a zabrániť takémuto konaniu.

2. Poskytovateľ je povinný uplatňovať princípy, postoje a normy uvedené v [Kódexe správania SPP](https://www.spp.sk/sk/Cds/AdminDownload/?filename=2511_Kodex_spravania_SPP), ktorý je dostupný na webovej stránke objednávateľa (www.spp.sk), pričom v tejto súvislosti sa zaväzuje najmä:

* chrániť ľudské práva a slobody v súlade s Všeobecnou deklaráciou ľudských práv Organizácie spojených národov, Dohovorom o ochrane ľudských práv a základných slobôd a s Chartou základných práv Európskej únie; poskytovateľ je povinný predovšetkým, avšak nielen: (i) rešpektovať slobodu a rovnosť všetkých ľudí bez ohľadu na ich rasu, pôvod, farbu pleti, pohlavie, sexuálnu orientáciu, jazyk, vierovyznanie, politické alebo iné názory, rodinný alebo akýkoľvek iný status; a (ii) uplatňovať zákaz diskriminácie, zabezpečený najmä rovnakým zaobchádzaním v procese prijímania zamestnancov, pri ich odmeňovaní, vzdelávaní, zlepšovaní pracovných podmienok, ukončení pracovného pomeru, ako aj pri odchode do starobného dôchodku,
* dodržiavať právne predpisy v oblasti ochrany životného prostredia, zabezpečiť minimálny možný dopad svojich činností na životné prostredie, zabezpečiť implementáciu systémov environmentálneho riadenia, a uplatňovať preventívne opatrenia s cieľom optimalizovať náklady a minimalizovať nepriaznivé vplyvy na životné prostredie a vyznávať hodnoty týkajúce sa efektívneho využívania prírodných zdrojov, energetickej efektívnosti, riadenia odpadu, kontroly emisií a skleníkových plynov, ako aj ochrany a zachovania biodiverzity.
* zdržať sa konania, ktoré by mohlo viesť k vyvodeniu trestnej zodpovednosti objednávateľa v zmysle zákona č. 91/2016 Z. z. o trestnej zodpovednosti právnických osôb v znení neskorších predpisov alebo takého predpisu, ktorý ho nahradí, a to najmä vykonávať všetky nevyhnutné opatrenia vedúce k zabráneniu korupcie a zdržať sa akejkoľvek formy korupcie (priamej/nepriamej, aktívnej/pasívnej) v súvislosti s plnením Zmluvy a bezodkladne oznámiť objednávateľovi akékoľvek podozrenie z korupcie a poskytnúť súčinnosť pri preskúmavaní tohto oznámenia.

3. Poskytovateľ týmto berie na vedomie, že objednávateľ sa považuje za verejný podnik podľa § 2 ods. 1 písm. b) prvého bodu zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „Zákon o registri partnerov verejného sektora“). Poskytovateľ vyhlasuje, že on ako aj všetci jemu známi subdodávatelia, ktorí sú považovaní za partnerov verejného sektora v zmysle Zákona o registri partnerov verejného sektora, sú v čase uzavretia tejto Zmluvy zapísaní v Registri partnerov verejného sektora vedeného Ministerstvom spravodlivosti Slovenskej republiky (ďalej len „Register“). Poskytovateľ sa zároveň zaväzuje, že on, ako aj každý jeho subdodávateľ, ktorý je považovaný za partnera verejného sektora v zmysle Zákona o registri partnerov verejného sektora, bude počas celej doby trvania tejto Zmluvy zapísaný v Registri a bude plniť všetky povinnosti vyplývajúce mu, ako partnerovi verejného sektora, zo Zákona o registri partnerov verejného sektora. Nesplnenie ktorejkoľvek povinnosti podľa predchádzajúcej vety sa bude považovať za podstatné porušenie zmluvných povinností poskytovateľa zakladajúce oprávnenie objednávateľa od tejto Zmluvy odstúpiť.

4. Poskytovateľ vyhlasuje, že nie je sankcionovanou osobou v zmysle zákona č. 289/2016 Z. z. o vykonávaní medzinárodných sankcií a o doplnení zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov (ďalej len „Zákon o medzinárodných sankciách“) alebo v zmysle priamo aplikovateľného predpisu Európskej únie, ktorým sa ustanovujú sankcie alebo sankcionované osoby, že nie je priamo alebo nepriamo vlastnený alebo ovládaný sankcionovanou osobou a/alebo že akýkoľvek z jej predstaviteľov alebo osôb konajúcich v jej mene nie je sankcionovanou osobou. Poskytovateľ zároveň vyhlasuje, že neposkytne finančné prostriedky alebo majetok akejkoľvek sankcionovanej osobe a ani nebude držať alebo inak kontrolovať žiadne finančné prostriedky alebo majetok akejkoľvek sankcionovanej osoby a že sa zdrží výkonu akýchkoľvek činností, ktoré sú predmetom medzinárodnej sankcie v zmysle Zákona o medzinárodných sankciách alebo v zmysle priamo aplikovateľného predpisu Európskej únie, ktorým sa ustanovujú sankcie alebo sankcionované osoby.

5. Poskytovateľ je pri plnení služby povinný postupovať s náležitou odbornou starostlivosťou a v maximálnej možnej miere účelne a hospodárne, pričom je povinný chrániť záujmy objednávateľa, ktoré sú mu známe, alebo ktoré mu pri vynaložení náležitej odbornej starostlivosti mali byť známe.

6. Poskytovateľ je pri plnení predmetu Zmluvy povinný postupovať v súlade s príslušnou legislatívou, najmä v súlade s príslušnými nariadeniami a smernicami EÚ, príslušnými zákonmi, nariadeniami, vyhláškami a ďalšími všeobecne záväznými právnymi predpismi platnými na území SR a príslušnými normami vzťahujúcimi sa na predmet plnenia, ako aj podľa podmienok vyžadovaných príslušnými certifikačnými a stavebnými autoritami SR, v súlade s príslušnými bezpečnostnými predpismi, s osobitným ohľadom na predpisy na úseku bezpečnosti a ochrany zdravia pri práci, ochrany pred požiarmi a predpismi na úseku ochrany životného prostredia. Poskytovateľ je zodpovedný za dodržiavanie platnej legislatívy a je v jeho výlučnej kompetencii preveriť si aktuálny obsah a rozsah legislatívnych, technických, bezpečnostných, či environmentálnych požiadaviek súvisiacich s plnením služby.

7. Poskytovateľ je povinný pri plnení záväzkov podľa Zmluvy dodržiavať všetky príslušné predpisy vydané na úseku bezpečnosti a ochrany zdravia pri práci (BOZP), ochrany pred požiarmi (OPP). Poskytovateľ zodpovedá za riadne poučenie svojich zamestnancov, ktorí budú pre objednávateľa vykonávať plnenie služby.

8. Poskytovateľ je povinný poskytovať služby len prostredníctvom pracovníkov alebo osôb na to odborne a zdravotne spôsobilých.

XIII. Zmluvné sankcie

1. Ak je poskytovateľ v omeškaní s poskytnutím služby podľa Zmluvy (neposkytne službu v dohodnutom termíne plnenia), má objednávateľ právo požadovať od poskytovateľa zaplatenie zmluvnej pokuty vo výške 0,2% z celkovej ceny plnenia, s ktorým je poskytovateľ v omeškaní, a to za každý aj začatý deň omeškania.

2. Rozhodnutie požadovať zaplatenie zmluvnej pokuty objednávateľ oznámi poskytovateľovi doručením faktúry.

3. Zaplatenie zmluvnej pokuty nezbavuje poskytovateľa povinnosti poskytnúť objednanú službu podľa Zmluvy.

4. Uplatnením zmluvnej pokuty nie je dotknutý nárok na náhradu škody poskytovateľom, ktorá bola spôsobená porušením zmluvných povinností poskytovateľa.

5. V prípade omeškania dlžníka so splnením peňažného záväzku má veriteľ právo fakturovať dlžníkovi úrok z omeškania najviac vo výške 0,02% z dlžnej čiastky za každý deň omeškania.

6. Ak dôjde k úniku informácií, ktoré majú charakter dôverných informácií alebo obchodného tajomstva z dôvodov, za ktoré zodpovedá poskytovateľ, alebo poskytovateľ poruší povinnosť stanovenú v článku XIV. týchto Všeobecných obchodných podmienok, je povinný zaplatiť objednávateľovi zmluvnú pokutu vo výške 1.000,- EUR za každé jednotlivé porušenie, ak nie je v Zmluve uvedené inak.

# XIV. Dôvernosť informácií

1. Poskytovateľ bude nakladať s akýmikoľvek údajmi, informáciami alebo dokumentmi, ktoré mu boli poskytnuté alebo ich akýmkoľvek spôsobom získal v súvislosti s uzatváraním a/alebo plnením tejto Zmluvy, ako s informáciami dôverného charakteru a/alebo s informáciami, ktoré sú predmetom obchodného tajomstva (ak spĺňajú náležitosti podľa § 17 Obchodného zákonníka).
2. Poskytovateľ sa zaväzuje pri nakladaní s takýmito údajmi, informáciami alebo dokumentmi dodržiavať zásady ich ochrany a utajenia, pričom takéto údaje, informácie alebo dokumenty nesmie bez predchádzajúceho písomného súhlasu objednávateľa poskytnúť tretím osobám a ani svojim zamestnancom, ktorí sa nezúčastňujú plnenia tejto Zmluvy.
3. Poskytovateľ nie je oprávnený bez predchádzajúceho písomného súhlasu objednávateľa uvádzať objednávateľa ako svojho obchodného partnera a/alebo používať obchodné meno alebo logo objednávateľa pri propagácii seba alebo svojej činnosti alebo vo vyhláseniach pre médiá, a to v akejkoľvek forme.
4. Poskytovateľ potvrdzuje, že objednávateľ ho informoval o podrobnostiach o spracúvaní osobných údajov vrátane poučenia o právach dotknutej osoby prostredníctvom svojho webového sídla ([www.spp.sk](http://www.spp.sk/)) na podstránke Ochrana súkromia a spracúvanie osobných údajov. Bližšie podmienky týkajúce sa ochrany osobných údajov sú upravené v čl. XVIII. týchto VOP.
5. V prípade činností, ktoré priamo súvisia s dostupnosťou, dôvernosťou a integritou prevádzky sietí a informačných systémov kupujúceho, sú zmluvné strany v určitých prípadoch povinné uzatvoriť samostatnú Zmluvu o zabezpečení plnenia bezpečnostných opatrení a notifikačných povinností podľa § 19 ods. 2 zákona č. 69/2018 Z. z. o kybernetickej bezpečnosti a o zmene a doplnení niektorých zákonov v platnom znení.
6. Poskytovateľ berie na vedomie, že Zmluva môže byť predmetom sprístupnenia alebo zverejnenia v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov ("Infozákon"). V zmysle Infozákona sa nesprístupňuje informácia, ktorá je obchodným tajomstvom. V zmysle Infozákona sa nezverejňujú tie ustanovenia povinne zverejňovanej Zmluvy, ktoré obsahujú informáciu, ktorá sa podľa Infozákona nesprístupňuje; teda, okrem iného, aj obchodné tajomstvo. V prípade, ak poskytovateľ nesúhlasí so sprístupnením alebo zverejnením informácie, ktorá tvorí predmet obchodného tajomstva, je povinný objednávateľovi túto skutočnosť písomne oznámiť pred uzatvorením Zmluvy spolu s presným vymedzením skutočností tvoriacich predmet obchodného tajomstva. Poskytovateľ zároveň súhlasí s tým, že rozhodnutie o zverejnení Zmluvy alebo akejkoľvek jej časti prináleží výlučne objednávateľovi.

**XV. Skončenie zmluvného vzťahu**

1. Platnosť Zmluvy môže byť ukončená:

* uplynutím doby, na ktorú je Zmluva uzavretá (pokiaľ je Zmluva uzavretá na dobu určitú) alebo splnením všetkých práv a povinností  zo Zmluvy vyplývajúcich;
* písomnou dohodou zmluvných strán;
* zánikom niektorej zo zmluvných strán bez právneho nástupcu;
* písomnou výpoveďou alebo odstúpením od Zmluvy.

2. Pokiaľ v Zmluve nie je uvedené inak, objednávateľ má právo ukončiť platnosť Zmluvy (ako celku) aj pred uplynutím dohodnutej doby platnosti, a to písomnou výpoveďou bez uvedenia dôvodov s jedno (1) mesačnou výpovednou lehotou. Výpovedná lehota začína plynúť prvým dňom kalendárneho mesiaca nasledujúceho po mesiaci, v ktorom bola doručená výpoveď poskytovateľovi. Pre čiastkové zmluvy (objednávky), uzavreté (vystavené, odoslané) pred skončením platnosti Zmluvy, budú aj po skončení jej platnosti platiť ustanovenia Zmluvy a týchto Všeobecných obchodných podmienok, a to až do doby splnenia predmetu príslušnej čiastkovej zmluvy (objednávky).

3. Pokiaľ nie je v Zmluve uvedené inak, ktorákoľvek zo zmluvných strán je oprávnená od Zmluvy (ako celku) odstúpiť, v prípade podstatného porušenia zmluvných povinností druhou zmluvnou stranou. Za podstatné porušenie zmluvných povinností sa rozumie najmä také, ktoré je ako podstatné porušenie výslovne označené v Zmluve (bez nutnosti poskytnutia dodatočnej lehoty), alebo porušenie akejkoľvek zmluvnej povinnosti, ak k náprave nedôjde ani v dodatočnej primeranej lehote, poskytnutej druhou zmluvnou stranou na odstránenie tohto porušenia. Právne účinky odstúpenia od zmluvy nastávajú dňom doručenia oznámenia o odstúpení od Zmluvy druhej zmluvnej strane. Plnenia poskytnuté zmluvnými stranami navzájom do okamihu zániku Zmluvy si každá zo strán ponecháva, ak sa zmluvné strany nedohodnú inak.

4. Pokiaľ v Zmluve nie je uvedené inak, objednávateľ je oprávnený odstúpiť od čiastkovej zmluvy (objednávky) za podmienky, ak sa poskytovateľ dopustí podstatného porušenia svojich zmluvných povinností podľa predchádzajúceho bodu, alebo ak poskytovateľ bude v omeškaní s  plnením čiastkovej zmluvy (objednávky) o viac ako 10 kalendárnych dní. Takéto odstúpenie nemá vplyv na povinnosť poskytovateľa zaplatiť zmluvnú pokutu za omeškanie plnenia. Právne účinky odstúpenia od čiastkovej zmluvy (objednávky) nastávajú dňom doručenia písomného oznámenia o odstúpení druhej zmluvnej strane.

XVI. Okolnosti vylučujúce zodpovednosť

1. Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej strany a bráni jej v splnení jej povinnosti, ak nemožno rozumne predpokladať, že by povinná strana túto prekážku alebo jej následky odvrátila alebo prekonala, a ďalej, že by v čase vzniku záväzku túto prekážku predvídala.

2. Zodpovednosť nevylučuje prekážka, ktorá vznikla až v čase, keď povinná strana bola v omeškaní s plnením svojej povinnosti, alebo vznikla z jej hospodárskych pomerov.

3. Ani jedna zo zmluvných strán nenesie zodpovednosť za nesplnenie svojich povinností, vyplývajúcich zo zmluvy, ak sa dokáže, že:

- nesplnenie nastalo následkom mimoriadnych nepredvídateľných a neodvrátiteľných udalostí, a

- prekážky ani ich následky nebolo možné v čase uzatvárania zmluvy predvídať, a

- prekážkam ani ich následkom sa nedalo zabrániť, vyhnúť ani ich prekonať.

4. Medzi nepredvídateľné a neodvrátiteľné prekážky nepatria tie, ktoré boli spôsobené neudelením úradných povolení, licencií alebo podobných oprávnení povinnej strane, ani prekážky, ktoré vznikli z hospodárskych pomerov povinnej strany.

5. Strana, ktorá porušuje svoju povinnosť alebo ktorá s prihliadnutím na všetky okolnosti má vedieť, že poruší svoju povinnosť zo záväzkového vzťahu, je povinná oznámiť druhej zmluvnej strane povahu prekážky, ktorá jej bráni alebo bude brániť v plnení povinnosti, a o jej dôsledkoch. Správa sa musí podať bez zbytočného odkladu po tom, čo sa povinná strana o prekážke dozvedela alebo pri náležitej starostlivosti mohla dozvedieť. Nesplnenie oznamovacej povinnosti zaväzuje povinnú stranu nahradiť škodu, ktorej sa mohlo včasným oznámením predísť.

6. Účinky okolností vylučujúcich zodpovednosť sú obmedzené iba na dobu, dokiaľ trvá prekážka, s ktorou sú tieto účinky spojené.

7. Okolnosti vylučujúce zodpovednosť oslobodzujú povinnú stranu od povinnosti uhradiť škodu, zmluvnú pokutu a iné zmluvne dohodnuté sankcie, vzťahujúce sa na porušené povinnosti.

8. O dobu trvania okolností vylučujúcich zodpovednosť sa predlžuje čas plnenia tak, aby bol pre oprávnenú stranu prijateľný. Počas tejto doby sa odopiera oprávnenej strane právo, ak existovalo, na odstúpenie od zmluvy.

9. Ak okolnosti vylučujúce zodpovednosť trvajú dlhšie ako 6 mesiacov, ktorákoľvek zo strán je oprávnená jednostranne od zmluvy odstúpiť.

XVII. Práva duševného vlastníctva

1. V prípade, ak pri plnení predmetu Zmluvy ako výsledok plnenia poskytovateľa vznikne autorské dielo v zmysle ustanovení zákona č. 185/2015 Z. z. Autorský zákon v znení neskorších predpisov (ďalej len „Autorský zákon“), zmluvné strany sa dohodli, že toto autorské dielo bude považované za dielo na objednávku v zmysle § 91 Autorského zákona (ďalej ako „autorské dielo“). Poskytovateľ uzavretím Zmluvy udeľuje objednávateľovi k vytvorenému autorskému dielu neodvolateľný súhlas (licenciu) na trvalé a výhradné používanie autorského diela spôsobom zodpovedajúcim účelu, na ktorý bolo autorské dielo v zmysle Zmluvy vytvorené, a to v čase uzavretia Zmluvy všetkými známymi spôsobmi použitia diela, najmä spôsobmi použitia diela podľa §19 ods. 4 Autorského zákona, vrátane:

a) práva využiť autorské dielo na vlastné účely a potreby objednávateľa; ak je výsledkom plnenia predmetu Zmluvy projektová dokumentácia, štúdia alebo obdobná dokumentácia, objednávateľ má zároveň právo na spracovanie takejto dokumentácie na účely realizácie prípadných budúcich projektov, stavieb, opráv, rekonštrukcií, údržby, zmien alebo iných úprav a zhodnotení majetku objednávateľa, vrátane práva na poskytnutie autorského diela na spracovanie zmluvným partnerom objednávateľa;

b) práva na kopírovanie alebo reprodukovanie autorského diela ako celku alebo jeho časti, s neobmedzeným počtom kópií či reprodukcií;

c) práva na verejné vystavenie autorského diela alebo jeho časti alebo rozmnoženiny autorského diela alebo jeho časti (právo povoliť akékoľvek zobrazenie alebo sprístupňovanie verejnosti prostredníctvom káblových alebo bezdrôtových prostriedkov, vrátane sprístupňovania takým spôsobom, že k nim má prístup verejnosť z miesta a v čase, ktoré si individuálne zvolí; toto právo zahŕňa aj káblovú alebo satelitnú komunikáciu a vysielanie);

d) práva na vyhotovenie rozmnoženín autorského diela pre účely vlastného použitia; právo povoliť priame alebo nepriame, trvalé alebo dočasné vyhotovenie rozmnoženiny zachytenej rôznymi prostriedkami (mechanicky, digitálne alebo inak), v rôznej forme a rozsahu;

e) práva archivácie autorského diela;

f) práva na spracovanie autorského diela, jeho spojenie s iným dielom, zaradenie autorského diela do súborného diela, či vytvorenie nového diela na jeho základe;

g) práva na zverejnenie (právo povoliť verejné rozširovanie originálu alebo jeho kópií), práva na zmeny, preklad či prepracovanie autorského diela;

h) ak sú plnením podľa Zmluvy dokumenty, právo povoliť opätovné použitie dokumentov v súlade s Rozhodnutím Komisie č. 2011/833/EÚ zo dňa 12. decembra 2011 o opakovanom použití dokumentov Komisie;

a to na neobmedzené časové obdobie (na čas trvania majetkových práv k autorskému dielu podľa § 32 Autorského zákona) a bez územného a vecného obmedzenia, resp. na neobmedzenom počte pracovísk objednávateľa.

2. Ak sa po uzavretí Zmluvy objaví spôsob použitia autorského diela, ktorý nie je v čase uzavretia Zmluvy známy, poskytovateľ na požiadanie objednávateľa uzavrie s objednávateľom dodatok k Zmluve, v ktorom poskytovateľ udelí súhlas na ďalšie použitie diela zodpovedajúcim spôsobom, a to za rovnakých podmienok, ako sú dojednané v Zmluve a/alebo týchto Všeobecných obchodných podmienkach.

3. Poskytovateľ týmto udeľuje objednávateľovi súhlas na postúpenie licencie na tretie osoby alebo na poskytovanie súhlasu na použitie autorského diela tretím osobám (sublicencia) niektorým z vyššie uvedených spôsobov, a to bez potreby ďalšieho osobitného súhlasu zo strany poskytovateľa.

4. Pokiaľ podľa Zmluvy vznikne autorské dielo podľa § 87 Autorského zákona (počítačový program), poskytovateľ týmto prevádza výkon majetkových práv k takémuto počítačovému programu na objednávateľa. Pokiaľ je to aplikovateľné, poskytovateľ sa zároveň zaväzuje, že súčasne s odovzdaním plnenia podľa Zmluvy, odovzdá objednávateľovi aj zdrojové kódy a príslušnú dokumentáciu potrebnú na ich použitie. Neodovzdanie zdrojových kódov, alebo odovzdanie neúplnej, či ťažko zrozumiteľnej dokumentácie sa považuje za vadu plnenia.

5. Odmena za udelenie licencie, ako aj postúpenie majetkových práv podľa tohto článku Všeobecných obchodných podmienok je už zahrnutá v dohodnutej cene plnenia. Ak je v konkrétnej faktúre za poskytnutie služieb súčasťou fakturovanej ceny za služby aj odmena za poskytnutie licencie, poskytovateľ je pre tento účel povinný uviesť výšku odmeny za poskytnutie licencie v príslušnej faktúre alebo v jej prílohe osobitne.

6. Poskytovateľ sa zaväzuje zabezpečiť pre objednávateľa potrebné práva k patentom, ochranným známkam, úžitkovým vzorom, dizajnom, logám, označeniam pôvodu alebo iným chráneným označeniam, vynálezom, doménovým menám, topografii polovodičových výrobkov, autorské práva, práva k databáze alebo akékoľvek iné práva (vrátane práv súvisiacich s know-how), bez ohľadu na to, či sú tieto práva registrované alebo nie, vrátane práv súvisiacich s registráciou alebo prihlásením takých práv (ďalej len „práva duševného vlastníctva“), ak sú takéto práva duševného vlastníctva potrebné na užívanie výsledkov plnenia poskytovaného na základe Zmluvy. Odmena za poskytnutie práv podľa predchádzajúcej vety je zahrnutá v dohodnutej cene plnenia.

7. Podmienky uvedené v bodoch 1. až 6. tohto článku sa vzťahujú aj na plnenia, ku ktorým sa viažu práva duševného vlastníctva, ktoré vznikli pred poskytnutím služieb podľa Zmluvy a budú použité pri plnení predmetu Zmluvy alebo jeho časti. Poskytovateľ je povinný na požiadanie objednávateľa poskytnúť objednávateľovi zoznam takýchto existujúcich práv duševného vlastníctva.

8. Poskytovateľ sa týmto zaväzuje, že pri plnení predmetu Zmluvy nebude porušovať autorské práva, priemyselné práva ani iné práva duševného vlastníctva tretích osôb, a že zabezpečí všetky licencie či iné súhlasy alebo oprávnenia od dotknutých tretích osôb, ktoré sú potrebné pre plnenie predmetu Zmluvy a následné nerušené užívanie výsledkov plnenia zo strany objednávateľa. Poskytovateľ sa zároveň zaväzuje vysporiadať právne vzťahy s dotknutými tretími osobami tak, aby tieto osoby nemohli uplatňovať voči objednávateľovi žiadne nároky vyplývajúce z autorských práv, práv priemyselného vlastníctva alebo iných práv duševného vlastníctva v súvislosti plnením predmetu Zmluvy alebo užívaním výsledkov plnenia objednávateľom.

9. Objednávateľ prevzatím výsledkov plnenia nepreberá žiadnu zodpovednosť za prípadné porušenie akýchkoľvek práv duševného vlastníctva tretích osôb poskytovateľom v súvislosti s plnením predmetu Zmluvy.

10. Poskytovateľ je povinný odškodniť objednávateľa pred každým nárokom tretej osoby z porušenia akéhokoľvek autorského práva, práva priemyselného vlastníctva alebo iného práva duševného vlastníctva, ktorý vznikne v súvislosti plnením predmetu Zmluvy alebo užívaním výsledkov plnenia objednávateľom. Poskytovateľ v plnej miere zodpovedá za škodu, ktorá objednávateľovi vznikne v súvislosti s porušením akýchkoľvek povinností poskytovateľa podľa tohto článku Všeobecných obchodných podmienok.

XVIII. Ochrana osobných údajov

1. Poskytovateľ sa zaväzuje zachovávať mlčanlivosť o osobných údajoch, s ktorými príde do styku pri realizácii plnenia v zmysle Zmluvy, a zabezpečiť ich spracúvanie a ochranu v súlade s požiadavkami platnej legislatívy. Povinnosť mlčanlivosti podľa predchádzajúcej vety trvá aj po skončení platnosti Zmluvy.

2. Poskytovateľ je povinný zaviazať mlčanlivosťou o osobných údajoch všetkých zamestnancov, ktorí u neho prídu do styku s osobnými údajmi. Povinnosť mlčanlivosti podľa predchádzajúcej vety musí trvať aj po skončení pracovného pomeru alebo obdobného pracovného vzťahu zamestnanca.

3. V prípade, ak má poskytovateľ spracúvať osobné údaje v mene objednávateľa, je poskytovateľ povinný pred začatím spracúvania osobných údajov v mene objednávateľa a/alebo najneskôr bez zbytočného odkladu po výzve zo strany objednávateľa, uzatvoriť s objednávateľom osobitnú zmluvu o spracúvaní osobných údajov podľa Nariadenia Európskeho Parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov ktorým sa zrušuje smernica 95/46/ES (Všeobecné nariadenie o ochrane údajov), v jeho platnom znení, resp. podľa zákona č. 18/2018 Z. z. o ochrane osobných údajov a o zmene a doplnení niektorých

zákonov v platnom znení (tzv. sprostredkovateľská zmluva).

XIX. Záverečné ustanovenia

1. Všetky doterajšie dohody, ústne aj písomné, týkajúce sa rokovaní o tejto Zmluve medzi zmluvnými stranami strácajú dňom uzavretia tejto Zmluvy platnosť a sú plne touto zmluvou nahradené.

2. V prípade, ak sa akékoľvek ustanovenie Zmluvy alebo týchto Všeobecných obchodných podmienok stane v akomkoľvek ohľade neplatným, nezákonným alebo nevymáhateľným, nebude tým žiadnym spôsobom dotknutá, alebo porušená platnosť, zákonnosť alebo vymáhateľnosť ostatných ustanovení Zmluvy.

3. Zmluva, ako aj práva a povinnosti z nej vyplývajúce, vrátane posudzovania ich platnosti ako aj následkov ich prípadnej neplatnosti, sa riadia a budú vykladané na základe a v súlade s hmotným (materiálnym) právom platným v Slovenskej republike.

4. Právne vzťahy, ktoré nie sú v Zmluve bližšie upravené sa riadia ustanoveniami Obchodného zákonníka.

5. Zmluvné strany sa dohodli, že všetky spory vyplývajúce z  tejto Zmluvy alebo v súvislosti s ňou budú riešené vzájomnou dohodou. V prípade, že nedôjde k dohode, budú spory s konečnou platnosťou rozhodnuté príslušným súdom v Slovenskej republike, príslušným podľa procesných predpisov platných v Slovenskej republike. Zmluvné strany týmto zároveň vylučujú aplikáciu akýchkoľvek a všetkých kolíznych noriem upravených v dvojstranných a/alebo viacstranných medzinárodných zmluvách a/alebo dohodách, ktoré sú súčasťou právneho poriadku Slovenskej republiky.

6. V prípade, že poskytovateľ má sídlo v zahraničí (okrem Českej republiky) a zmluvné strany sa nedohodli v zmluve na komunikačnom jazyku stáva sa komunikačným jazykom jazyk anglický.

7. Poskytovateľ svojím podpisom potvrdzuje, že sa oboznámil s týmito Všeobecnými obchodnými podmienkami a akceptuje podmienky v nich stanovené.

.............................................................................................

Poskytovateľ (meno, podpis a pečiatka)